讀陸龜蒙散人歌三復而悲之賦詩以卒其志
作者：李綱
朝代：宋

paragraphs: 江湖散人氣節奇，布衣韋带霜鬢垂。
有田甫里多水潦，闔門百指長號饑。
躬耕粗足輸賦稅，時赴嘉客同襟期。
西風笠澤起秋色，菰蒲初熟鱸鱖肥。
扁舟乘興不知晚，筆牀茶竈常相隨。
著書叢雜自編錄，巧怪不擇文與詩。
那能枉道竊爵禄，但欲亂世全妻兒。
胸中豈無佐時略，却笑諸郎殊不知。
當年富貴盡磨滅，惟有夫子傳於斯。
三髙名配范與李，散人雖散元非癡。